stanford-oval/wikipedia huggingface dataset:
עליית האינפלציה העולמית (2021 ואילך)
רקע וגורמים

לפי כלכלנים מפירמת ראיית החשבון העולמית דלויט, חל גידול משמעותי בהוצאות הצרכנים על מוצרים ביחס להוצאותיהם על שירותים, וזאת בתקופת דעיכת מגפת הקורונה, ובמיוחד בארצות הברית. שינוי זה הביא ללחץ על שרשראות האספקה העולמיות, כיוון שהיצע הסחורות לא יכול היה לענות על הביקוש, וכתוצאה מכך החלה עליית מחירים עולמית. כלכלנים אלו הבחינו כי בארצות הברית, בנובמבר 2021, שיעור האינפלציה בשוק המוצרים שאינם מתכלים (למשל, כלי רכב) הגיעה לשיעור 14.9%, בהשוואה ל-10.7% בשוק המוצרים המתכלים. להבדיל, האינפלציה עבור שירותים הגיעה לשיעור של 3.8% בלבד. אותם כלכלנים ציינו כי כלכלות מרכזיות שונות בעולם הראו תוצאות דומות.
במדינות בהן המזון מהווה חלק גדול יותר משיעור האינפלציה הכולל, עליית המחירים אילצה צרכנים בעלי הכנסה נמוכה "להדק את החגורה", וצימצמה הוצאות על מוצרים אחרים ובכך הביאה להאטה בצמיחה הכלכלית. ויליאם ג'קסון, הכלכלן הראשי לשווקים מתעוררים בחברת הייעוץ Capital Economics ציין כי "במדינות עם אינפלציה גבוהה, ההוצאה הצרכנית נחלשה מפני שכוח ההוצאה של משקי הבית ספג מכה מעליית המחירים, ובשל כך נדרשה מדיניות אגרסיבית יותר בהידוק המדיניות המוניטרית".
רקע וגורמים > משבר שרשרת האספקה

יש המייחסים את עליית האינפלציה בארצות הברית למחסור במוצרים הנובעים מבעיות שרשרת האספקה העולמית, אשר נגרמו בעיקר בשל מגפת הקורונה. גורם משוער נוסף הוא העלייה בביקוש הצרכני בעקבות עליה היסטורית בכוח העבודה ועליה בשכר הנומינלי בארצות הברית. בנוסף, במהלך המגפה ניתן סיוע פדרלי בסך של כ-5 מיליארד דולר, אשר שימש ככח קניה נוסף שהביא לעליית הביקוש. עם זאת, יש שרואים בסיוע ככזה שהיה נחוץ למניעת דפלציה, אותה היה קשה יותר לנהל מהאינפלציה הקיימת.
רקע וגורמים > הפקעת מחירים

אנליסטים מסוימים טענו כי הפקעת מחירים על ידי התעשיות הגדולות, בעיקר בענף הקמעונאות, מילאה תפקיד בזינוק האינפלציה בארצות הברית. אותם אנליסטים ציינו כי בעשורים האחרונים התרכזו התעשיות האמורות באוליגופולים ששלטו בשווקים, ובעקבות זאת החזיקו בכוח תמחור גבוה יותר. עם זאת, כלכלנים רבים אחרים לא ראו באמור כתורם משמעותי לאינפלציה.
השפעת הפלישה הרוסית לאוקראינה ב-2022

מארק זנדי, הכלכלן הראשי של Moody's Analytics, ניתח את מרכיבי מדד המחירים לצרכן בארצות הברית באמצעות דו"ח ממאי 2022, שהצביע על שיעור אינפלציה של 8.6% בארצות הברית. זנדי מצא שהפלישה הרוסית לאוקראינה ב-2022 הייתה הגורם העיקרי לעליית האינפלציה, ומסבירה לדבריו עליה של 3.5% מתוך 8.6%. לדבריו, מחירי הנפט והסחורות זינקו בציפייה ותגובה לפלישה, מה שהוביל לעלייה במחירי הבנזין. מחירי הסולר הגבוהים הובילו לעלויות הובלה גבוהות יותר של מוצרי צריכה ובעיקר מזון.
עצירת אספקת הגז הרוסית, שהחלה בשנת 2021, החמירה את משבר האנרגיה העולמי שנגרם כתוצאה מגידול בביקוש יחד עם מגבלות האספקה העולמית במהלך ההתאוששות מהגבלות מגפת הקורונה. באירופה, בתוך פחות משנה, מחירי הגז עלו ביותר מ-450%, ומחירי החשמל עלו ב-230%. ב-22 בפברואר 2022, ערב הפלישה הרוסית, הקפיאה ממשלת גרמניה את צינור נורד סטרים 2 המוביל גז מרוסיה לגרמניה, מה שגרם לעלייה משמעותית במחירי הגז הטבעי.
ב-24 בפברואר פלש הצבא הרוסי לאוקראינה על מנת להפיל את הממשלה האוקראינית שנבחרה באופן דמוקרטי, ולהחליף אותה בממשלת בובות רוסית. ערב הפלישה, אוקראינה היוותה 11.5% משוק יבולי החיטה בעולם, ותרמה 17% משוק יצוא יבולי התירס בעולם. הפלישה מנעה מהחיטה והתירס האוקראינים להגיע לשוק הבינלאומי וגרמה למחסור בשווקים אלו, וכתוצאה מכך לעליית מחירים גלובלית. בנוסף, מחיר הנפט הגולמי מסוג ברנט עלה מ-97.93 דולר לחבית ב-25 בפברואר לשיא של 127.98 דולר לחבית ב-8 במרץ, מה שהוביל לעליה במחירים של התעשייה הפטרוכימית.
השפעת הסנקציות על הכלכלה הרוסית גרמה לעליה של 17.89% באינפלציה השנתית ברוסיה, הגבוהה מאז 2002. האינפלציה השבועית הגיעה לשיא של 0.99% בשבוע של 8 באפריל.
השפעה על מדינות

עד יוני 2022, כמעט מחצית ממדינות גוש האירו סבלו מאינפלציה דו ספרתית, כאשר ממוצע האינפלציה בכלל הגוש הגיע לשיעור של 8.6%, הגבוה ביותר מאז הקמת הגוש ב-1999. בתגובה, לפחות 75 בנקים מרכזיים ברחבי העולם העלו באגרסיביות את שיעורי הריבית. עם זאת, הבנק העולמי מזהיר כי מאבק באינפלציה באמצעות העלאות ריבית מגבירה את הסיכון למיתון עולמי.
השפעה על מדינות > ישראל

האינפלציה בישראל הגיעה לשיעור של 5.2%, שיא של 14 שנים. מחירי הדירות התייקרו ב-17.8% בשנה. בתגובה לכך, העלה בנק ישראל את ריבית בנק ישראל מספר פעמים, עד לשיעור של 2% (נכון לספטמבר 2022), וזאת לאחר שנים בהן הריבית בישראל שמרה על שיעור קרוב לאפסי. בנוסף, על מנת להקל על משקי הבית ולבלום את עליית המחירים, הפחיתה הממשלה את מס הבלו על הדלק במהלך 2022.
מעבר לגורמים העולמיים לאינפלציה, ישראל חוותה עליית מחירים וירידה בהיצע הסחורות וזאת בשל "פקק" שנוצר בנמלי ישראל, כחלק מחוסר יכולת הנמלים להתייעל, כאשר ברקע לכך סכסוכי עבודה ואיומים בשביתה מצד ההסתדרות.
יצוין, כי על אף שישראל, כאמור, סובלת גם היא מגל האינפלציה, ביוני 2022 ציינה הכלכלנית הראשית של ה-OECD, ד"ר לורנס בון, כי "העולם בבעיה אך המשק הישראלי במומנטום חיובי...בין היתר בשל מגזר ההייטק, שוק העבודה החזק ועתודות הגז".
השפעה על מדינות > צפון אפריקה והמזרח התיכון

עליית האינפלציה השפיעה על מדינות בצפון אפריקה באופן חסר פרופורציה, והביאה למחסור חמור במזון במדינות מסוימות, למשל תוניסיה ומרוקו. שיעורי האינפלציה השנתיים במדינות צפון אפריקה עלו ל-15.3% בהשוואה ל-6.4% ב-2021, לפי הסוכנות המרכזית לסטטיסטיקה במצרים.
השפעה על מדינות > צפון אמריקה

בארצות הברית, מדד המחירים לצרכן עלה ב-6.8% בין נובמבר 2020 לנובמבר 2021, וזאת בעיקר עקב עליית מחירי הבנזין, המזון והדיור. עליית מחירי האנרגיה ב-2022 הביאה את האינפלציה בארצות הברית לשיעור של 9.1%, השיעור הגבוה ביותר מאז 1981. האינפלציה הביאה לכך שפדרל ריזרב העלה את הריבית מספר פעמים במהלך 2022. העלאת הריבית על ידי הפד העלתה חשש לכך שהכלכלה האמריקאית, ובעקבותיה הכלכלה העולמית, ייכנסו למיתון. בנוסף, עליות אלו הביאו לכך שלראשונה מזה 20 שנה, ערך הדולר עלה על ערך היורו.
קיימות הערכות כי האינפלציה מילאה תפקיד מרכזי בירידה בתמיכה בנשיא ג'ו ביידן, כפי שהתבטאה בסקר רחב שנערך בתחילת שנת 2022.
גם בקנדה האינפלציה הגיעה לשיא של מספר עשורים כאשר האמירה לשיעור של 5.1% בפברואר 2022 ועלתה לשיעור של 6.7% כעבור חודשיים. באפריל, האינפלציה עלתה ל-6.8%, ובמאי 2022 זינקה לשיעור של 7.7%, הגבוה ביותר מאז 1983.
השפעה על מדינות > אירופה

בהולנד, שיעור האינפלציה הממוצע לשנת 2021 היה הגבוה ביותר מאז 2003.
בבריטניה, האינפלציה הגיעה ביולי לשיא של 40 שנה של 10.1%, וזאת בעיקר בשל עליית מחירי המזון. הבנק המרכזי של בריטניה העלה את הריבית שש פעמים במהלך העליות (נכון לספטמבר 2022), כך שהריבית הגיעה לשיעור של 1.75% באוגוסט, תוך אזהרות כי בריטניה צפויה להיכנס למיתון עד סוף 2022.
ביוני 2022, הבנק המרכזי האירופי (ECB) החליט להעלות את הריבית לראשונה מזה יותר מ-11 שנים בשל לחץ האינפלציה הגובר. ביולי ירד היורו מתחת לדולר בפעם הראשונה מזה 20 שנה, בעיקר בשל חשש מהגבלות אספקת אנרגיה מרוסיה, אך גם עקב העובדה שהפד הקדים את הבנקים המרכזיים האירופאיים בהעלאת הריבית. באוגוסט הגיעה האינפלציה בגוש האירו ל-9.1%, השיעור הגבוה ביותר מאז הקמת גוש האירו ב-1999.
השפעה על מדינות > אסיה

טורקיה, אשר מצויה מאז שנת 2018 במשבר חוב ומשבר מוניטרי, ספגה עליות משמעותיות בעיקר במחירי האנרגיה. שורה של מהלכי הורדת ריבית על ידי הבנק המרכזי הטורקי, יחד עם מדיניות מוניטרית חריגה של נשיא טורקיה ארדואן, הביאו לכך שהאינפלציה הורגשה ביתר שאת ביחס לשאר העולם, כאשר הלירה הטורקית איבדה 44% מערכה מול הדולר במהלך 2021.
ראו גם

השפעת מגפת הקורונה על הכלכלה
משבר שרשרת האספקה
המשבר הכלכלי בטורקיה (2018 ואילך)
סכנה סייסמית

סכנה סיסמית (באנגלית: Seismic Hazard) היא ההסתברות שתאוצת קרקע מרמה מסוימת ומעלה, כתוצאה מרעידת אדמה, תתרחש באתר נתון, בתוך פרק זמן נתון.
נתוני הסכנה הסייסמית, דהיינו נתוני תאוצות הקרקע המקסימלית הצפויות באתרים השונים בעת רעידת אדמה בגודל נתון, משמשים בעיקר לקביעת תקנים לבנייה עמידה כנגד רעידות אדמה(ראו להלן).
הסכנה הסייסמית

כאמור לעיל, הסכנה סיסמית היא ההסתברות שתאוצת קרקע מסוימת, כתוצאה מרעידת אדמה, תתרחש באתר נתון, בתוך פרק זמן נתון. במדינות המערב, לרבות בקליפורניה, מקובל, שהסכנה הסייסמית שכנגדה מתכוננים היא תאוצת הקרקע שההסתברות להתרחשותה לפחות פעם אחת ב-50 שנה היא 10%. קרי; כתוצאה מרעידת אדמה שזמן המחזור הוודאי שלה הוא 500 שנה. על כן, גם התקן הישראלי לבנייה עמידה בפני רעידות אדמה מתבסס על תאוצות קרקע (מקסימליות) שיתרחשו בכל אתר במדינה, ברעידת אדמה העונה להגדרה זו, ואשר מוקדה הפוטנציאלי הוא בנקודה הקרובה ביותר האפשרית לאתר. המקור העיקרי, אם לא היחיד, לרעידות אדמה הרסניות באזורנו הוא הבקע הסורי אפריקאי/בקע ים המלח וגם "העתק יגוּר" המהווה סעיף שלו, ואשר משתרע לאורך עמק יזרעאל בואכה מפרץ חיפה וממשיך אל תוך הים התיכון. על פי חישובים גאו-סטטיסטיים המתבססים על נתונים היסטוריים של רעידות אדמה באזור ארץ ישראל, גודל או מגניטודת רעידת האדמה העונה להגדרה המוזכרת בתחילת פרק זה הוא כ־6.3 בסולם ריכטר. על כן, הסכנה הסייסמית בכל אתר ואתר במדינה, מוגדרת כהסתברות לתאוצת הקרקע המקסימלית שתתרחש באתר מרעידת אדמה בגודל זה במקום הקרוב ביותר לאתר בבקע הסורי אפריקאי או בהעתק היגוּר ובתקופה של 50 שנה. הדרך לחשב את תאוצת הקרקע המקסימלית (להלן: Peak Ground Accellaration :PGA) היא באמצעות משוואת ניחות של תאוצות קרקע, המקובלת בכל העולם. אלא שמשוואה שכזו תקפה רק בהנחה שהאתר ממוקם על סלע אם צפוף(אנ') שאינו גורם כלל להגברת תאוצות הקרקע באתר. על כן, ה־PGA הצפויה באתר לפי משוואה זו היא סטנדרטית, וכדי להגיע למסקנה בדבר ה־PGA האמיתית שצפויה באתר יש לחשב או למדוד (תלוי בנסיבות) את ההגברה הצפויה של תאוצות הקרקע באתר.
משוואת ניחות מקובלת שעל פיה מקובל לחשב את ה-PGA הצפוי בכל ישוב במדינה היא:
logAR=0.43+0.23*(M-6)-log(R)-0.0027*R.
כאשר: AR היא תאוצת הקרקע המקסימלית במרחק R קילומטרים מהמוקד, ו-M היא מגניטודת רעידת האדמה בסולם ריכטר. משוואת ניחות זו תקפה אך ורק לרעידות אדמה הגדולות ממגניטודה 6 בסולם ריכטר. לדוגמה: אם נניח שבעיר מסוימת המרוחקת כ־70 קילומטר ממוקד אפשרי בבקע ים המלח/הירדן, מתקבלת על פי משוואה זו PGA של 0.1g (כלומר 1 מ' לשנייה בריבוע) ועל פי החישובים או המדידות הגאולוגיות/הנדסיות, מקדם ההגברה בעיר הוא 10, אזי בעיר הזו תאוצת הקרקע המקסימלית שצפויה ברעידת אדמה בגודל של כ־6.3 בסולם ריכטר, שמוקדה במקום הקרוב ביותר האפשרי לעיר היא 1g (פי 10 מהתאוצה הסטנדרטית הצפויה, היינו כ־10 מ' לשנייה בריבוע) - תאוצת קרקע הרסנית ביותר. כלומר, הסכנה הסייסמית בעיר זו בהסתברות של 10% לתקופה של 50 שנה היא 1g.
הסכנה הסייסמית > ערכי תאוצות הקרקע המקסימלית בישראל והתקן לבנייה עמידה בפני רעידות אדמה

ערכים אלה מחושבים לגבי כל ישוב במדינה, ומהווים חלק בלתי נפרד מתקן 413 לבנייה עמידה בפני רעידות אדמה. ערכים אלה מפורסמים בתקן, המהווה חוק, המחייב את המהנדסים והיזמים, לבנות את המבנים כך שיעמדו נגד תאוצות הקרקע המקסימליות המפורסמות בתקן. התקן מתייחס לשלושה סוגים של מבנים על פי רגישויותיהם המבניות ו/או פוטנציאל הנזק הסביבתי שבהם: א. מבנים רגילים (לרבות מבני מגורים) שחייבים להיבנות על פי תאוצת הקרקע המקסימלית הצפויה באתרם ברעידת אדמה שההסתברות להתרחשותה לפחות פעם אחת ב-50 שנה היא 10% (רעידת אדמה שזמן החזרה התאורטי שלה הוא 475 שנים); ב. מבנים מיוחדים שחייבים להיבנות על פי תאוצת הקרקע המקסימלית הצפויה באתרם ברעידת אדמה שההסתברות להתרחשותה לפחות פעם אחת ב-50 שנה היא 5% (רע"א שזמן החזרה התאורטי שלה הוא 975 שנים); ג. מבנים מיוחדים ורגישים במיוחד שחייבים להיבנות על פי תאוצת הקרקע המקסימלית הצפויה באתרם ברעידת אדמה שההסתברות להתרחשותה לפחות פעם אחת ב-50 שנה היא 2% (רע"א שזמן החזרה התאורטי שלה הוא 2475 שנים).
סיווגים ב ו-ג המוזכרים בפסקה הקודמת מתייחסים למתחמים/מתקנים בסיכון גבוה, הנקבעים על ידי הרגולטור, כגון: תעשיות כימיה, גז ודלק, מתקנים צבאיים, סכרים, תעשייה המשתמשת בחומרים נפיצים, רעלנים, רדיואקטיביים, ומתקנים נוספים המהווים סיכון לאוכלוסייה ולסביבה, וקובעים דרישות ואמות מידה מחמירות יותר מאשר למתקנים בסיכון "רגיל" (סיווג א בפסקה הנ"ל).
בעולם

בארצות הברית קיימות מפות הדומות למפות שקיימות בישראל עבור התקן לבנייה עמידה בפני רעידות אדמה, ואשר הוזכרו והוצגו בקישורים שבביאורים בפרק הקודם. קיימת אף מפה "עולמית" לעניין זה (ראו גם פריט רלוונטי בפרק "קישורים חיצוניים" להלן):
המפה עבור רעידת האדמה ההיפוטית במגניטודה 7.1 (מימין) היא אמנם מפת עוצמות סייסמיות, אך קיים מתאם בין העוצמה הסייסמית שנצפתה באתר לבין תאוצות הקרקע המקסימלית שהתרחשה בו. על כן ניתן להתייחס למפה זו כאל מפת תאוצות קרקע מקסימליות. מפת תאוצות הקרקע המקסימליות החזויות של ארצות הברית (משמאל) שיתרחשו בהסתברות של 2% לפחות פעם אחת ב-50 שנה, הינה עבור מבנים מיוחדים ורגישים במיוחד, שהוראת החוק היא לבנות אותם כך שיעמדו בתאוצות קרקע של רעידת אדמה גדולה במיוחד.
מפות סכנה סייסמית אינטראקטיביות מיוחדות הקיימות בישראל

באתר המכון הגיאולוגי לישראל קיים פרק שנקרא מפות סיכוני רעידות אדמה. בפרק זה מוצגות מפות שניתן למצוא כמותן גם במדינות רבות אחרות בעולם המערבי. ביניהם: מפות העתקים פעילים, מפות אזורי סכנות לגלישת מדרונות, סכנות להתנזלות ולהצפה מצונמי וסכנות להגברות שָתִית חריגות.
מייחד את המפות בפרק זה, משאר המפות המוצגות במדינות השונות, הן המפות האינטראקטיביות שלהלן:
מפות סיכונים (כאמור צ"ל סכנות) אזוריות ברזולוציה גבוהה.
מפות סיכונים אינטראקטיביות.
בפרקים הללו, מוצגות מפות אינטראקטיביות של אזורים ואתרים שצפויה בהם תגובת אתר סייסמית. המעיין במפה יכול להתמקד באזור/אתר כלשהו, ו"להקליק עליו, ואז לקבל ב"חלון" נפרד את עקומת התאוצה הספקטראלית של אותו אתר, על רקע עקומת התקן לבנייה עמידה בפני רעידת אדמה. ככל שעקומת התאוצה הספקטראלית של האתר הינה מעל לעקומת התקן, הרי שבתחום התדרים שבהם עקומת האתר הינה מעל לעקומת התקן, אזי מבנה באתר זה, אף שבנוי על פי התקינה, יסבול מנזקים חריגים. מובאת בזאת משמאל, עקומת תאוצה ספקטראלית היפותטית, על רקע עקומת תאוצת התקן, שממחישה הסבר זה.
רכיבים אינטראקטיביים קיימים גם בחלק מהמפות האחרות:
במפת הרגישות להַגְבָּרוֹת בתאוצת הקרקע, הקלקה על אזור כלשהו, פותחת חלונית עם נתון הגברה/ללא הגברה, וכשההגברה הצפויה היא כתוצאה מיחידת סלע בלתי צפופה המונחת על יחידת סלע צפופה, הדבר מצוין בחלונית; כך גם כשההגברה מוגברת במיוחד עקב היות האזור בתוך אגן צר; במקרים שאין הגברה כי האזור "יושב" על סלע צפוף, הדבר מצוין בחלונית.
במפת הסכנות להתנזלות, "הקלקה" על אזור רלוונטי במפה, פותחת חלונית עם נתון על עומק מי התהום שם, וסוג הסלע בתת-הקרקע (בדרך כלל חול).
במפת סכנה להצפה מצונמי, הקלקה על האזור המסוכן, פותח חלונית עם שם האזור, וציון שהמקום מוגדר ככזה בהתחשב באפשרות הגרועה ביותר.
בכל המפות קיימת אפשרות להתמקד (Zoom in) באזור/באתר הרצוי.
סיכון סייסמי

הקוראים מופנים לאזהרה בראש ערך זה, שאין לבלבל את הסכנה הסייסמית עם סיכון סייסמי (Seismic risk). אודות סיכון סייסמי ראו בקישור זה.
ראו גם

סולם סייסמי
עוצמה סייסמית
חיזוי רעידות אדמה
סייסמולוגיה
ביאורים

↑  קליפורניה מהווה דוגמה לכל העולם בכל הקשור להיערכותה כנגד רעידות אדמה.
↑  הגברה של תאוצות הקרקע באתר עלולה להתרחש בדר"כ ובעיקר עקב הרכב מסוים של תצורות הסלע במקום. הגברה כזו קרויה תגובת אתר סייסמית.
↑  בחוק התכנון והבניה בסעיף 70א מופיעה הגדרה לתקן לעמידות מבנים בפני רעידות אדמה - הרי הוא ת"י 413.
↑  לצפייה במפה הרלוונטית לקבוצה זו, ראו כאן.
↑  לצפייה במפה הרלוונטית לקבוצה זו, ראו כאן.
↑  לצפייה במפה הרלוונטית לקבוצה זו, ראו כאן.
↑  קיים יחס הפוך, בין ההסתברות להתרחשות תאוצת קרקע נתונה מרע"א בגודל נתון, לבין עוצמת התאוצה הזו. ככל שההסתברות להתרחשות רע"א קטנה יותר (מדובר ברע"א גדולה יותר) ואז תאוצת הקרקע המקסימלית הצפויה בה, גדולה יותר.
↑  העתק רודג'רס קריק הוא למעשה ההמשך הצפוני של העתק הייוורד. לצפייה במפת ההעתקים הללו, ראו כאן.
↑  הרפרנס למפה זו הוא: Johnson, K., et al., 2023. Global Earthquake Model (GEM) Seismic Hazard Map (version 2023.1 - June 2023). ניתן להוריד אותה בקישור שצמוד לביאור זה.
↑  הידע אודות מיתאם זה אף שופר מאד מאז באמצעות ידע אמפירי שהצטבר באזורים השונים בעולם, עד כדי ניסוח משוואות אמפיריות שמציגות את המתאם לכל אזור סייסמי בנפרד.
↑  "עקומת האתר" הינה מעל ל"עקומת התקן" בתחום שבין זמני המחזור 1.75 שניות ל- 3.1 שניות. התדר הרלוונטי הוא המנה מ-1 חלקי זמן המחזור.
↑  למעשה מדובר במפות סכנה מרעידות אדמה ולא מפות סיכונים, מכיוון שמדובר בהן בהסתברויות, בין אם ידועות ובין אם לאו, להתרחשות אירועים ממקור סייסמי. אפילו בכתובת ה-URL של הפרק, מופיע המונח Hazard ולא Risk.
↑  שתית על פי מונחי האקדמיה ללשון העברית היא קרקע שמתחת לקרקע העלית, ובדר"כ הכוונה לסלע שמתחת לאדמה/חול וכיו"ב שמכסות את יחידת הסלע העליונה של הקרום באתר.
↑  הסכנה להתנזלות תלויה בסוג הסלע (צריך להיות גרגרי/גרנולרי) ועומק רדוד של מי התהום המציפים את המרווח בין הגרגרים המרכיבים את הסלע, אשר מופרדים כתוצאה מרעידת הסלע.
Wide Area Augmentation System

תיאור כללי של WAAS
Wide Area Augmentation System (בעברית: מערכת אוגמנטציה בפריסה רחבה) ובקיצור WAAS היא מערכת עזר ניווט אווירי שפותחה על ידי רשות התעופה הפדרלית (FAA) על מנת לחזק את סיגנל ה־GPS בהיבטי הדיוק, השלמות הרציפות והזמינות. WAAS אמורה לאפשר לכלים אוויריים להשתמש בנתוני GPS במשך כל זמני הטיסה, זאת במטרה לעמוד בסטנדרטים של בטיחות טיסה.
WAAS משתמשת ברשת תחנות קרקע הנמצאת בצפון אמריקה ובהוואי, על מנת למדוד שינויים קטנים בסיגנלים של ה־GPS בהמיספרה המערבית. מדידות מתחנות הייחוס הללו מועברות לתחנות "מאסטר" שמתעדפות את תיקוני הסטיות הנקלטים ושולחות את הודעות התיקון ללווייני WAAS גיאוסטציונריים בתזמון מסוים. הלוויינים הללו שולחים את המידע חזרה לכדור הארץ. מקלטים בעלי חומרה/תוכנה מתאימה לקבלת הסיגנלים הללו (נקראים WAAS-enabled) משתמשים בתיקונים אלו תוך כדי חישוב המיקום שלהם על מנת לשפר את הדיוקים.
ארגון התעופה האזרחית הבינלאומי (ICAO) קורא לסוג זה של מערכת – מערכת אוגמנטציה מבוססת לוויינים – SBAS. גם אירופה ואסיה מפתחות את מערכות ה־SBAS שלהן:
הודו: GAGAN – GPS Aided Geo Augmented Navigation
אירופה: EGNOS- European Geostationary Navigation Overlay Service.
יפן: MSAS-Multi-functional Satellite Augmentation System.
מערכות מסחריות נוספות כוללות את ה־StarFire ו־OmniSTAR.
מאפייני מערכת ה־WAAS > דיוק

מפרט ה־WAAS דורש מהמערכת לספק מיקום דיוק של 7.6 מטרים לפחות 95% מהזמן.[דרוש מקור] ביצועי אמת של המערכת במקומות ספציפיים הראו שהיא מראה דיוק רוחבי טוב מאשר מטר ודיוק אנכי טוב מאשר 1.5 מטרים בכל אזור הכיסוי של פנים ארצות הברית ובאזורים גדולים של קנדה ואלסקה. עם תוצאות אלו, יכולה WAAS להשיג את דרישות דיוק הניווט בקטגוריה 1 של "Precision approach" שהן דיוק רוחבי 16 מטרים ודיוק אנכי של 4 מטרים.
מאפייני מערכת ה־WAAS > שלמות

שלמות של מערכת ניווט כוללת את היכולת לספק אזהרות מתוזמנות כאשר הסיגנל שהמערכת מספקת מכיל מידע מטעה שעלול ליצור סכנה למשתמש. מפרט ה־WAAS דורש שהמערכת תזהה שגיאות ברשת ה־GPS או ה־WAAS ותודיע למשתמש תוך 6.2 שניות. על מנת לוודא ש-WAAS בטוחה תחת כללי כלי טיסה (IFR, כלומר, טיסות בתוך עננים) נדרש להוכיח שיש רק הסתברות מזערית מאוד ששגיאה שלא עומדת בדרישות תעבור ללא גילוי. באופן פרטני יותר, ההסתברות מצוינת כ- 1\times 10^{-}7 והיא שקולה ללא יותר משלוש שניות של מידע שגוי בשנה. דבר זה מספק מידע שלמות השקול ל-RAIM או טוב יותר ממנו.
מאפייני מערכת ה־WAAS > זמינות

זמינות היא ההסתברות שמערכת ניווט עומדת גם בדיוק וגם בשלמות. לפני הופעת ה־WAAS, מפרטי ה־GPS התירו למערכת להיות לא זמינה למשך זמן כולל של ארבעה ימים בשנה (זמינות של 99%). מפרט ה־WAAS דורש זמינות של 99.999% בכל אזור השירות של המערכת, שמשמעו 5 דקות בשנה.
אופן פעולה

כמו ב־GPS באופן כללי, מערכת ה־WAAS מורכבת משלושה מקטעים עיקריים: המקטע הקרקעי, המקטע החללי ומקטע המשתמש.
אופן פעולה > המקטע הקרקעי

המקטע הקרקעי מורכב מתחנות ייחוס בפריסה רחבה (WRS). תחנות קרקע אלו, שמדודות במדויק, מנטרות ואוספות מידע על אותות ה־GPS, ואז שולחות את המידע לשלוש תחנות ראשיות (מסטר) בפריסה רחבה (WMS) בשימוש רשת תקשורת קרקעית. תחנות הייחוס מנטרות גם את האותות המגיעים מלווייני ה־WAAS הגיאוסטציונרים ומספקות בכך שלמות מידע גם עבור אותות אלו. נכון לאוקטובר 2007, קיימות 38 תחנות WRS:[דרוש מקור] עשרים מהן נמצאות בארצות הברית, שבע מהן נמצאות באלסקה, אחת בהוואי, אחת בפוארטו ריקו, חמש במקסיקו, וארבע נוספות בקנדה.
בשימוש המידע מתחנות ה־WRS, תחנות ה־WMS מייצרות שני סטים שונים של תיקונים: תיקון מהיר ותיקון אטי. התיקונים המהירים הם עבור שגיאות שמשתנות במהירות ולרוב נוגעות לשגיאות שעון או מיקום של לווייני ה־GPS. תיקונים אלו נחשבים לתיקונים בלתי תלויים במיקום, כלומר, הן יכולות להיות נגישות במידי על ידי כל מקלט בתחום השידור הנקלט. התיקונים האטיים כוללים הערכות שגיאת שעון ומידע Ephemeris ארוך תווך כמו גם מידע על השהייה יונוספרית. WAAS מספקת תיקוני השהיה למספר נקודות באזור השירות של ה־WAAS. בתת-פרק מקטע משתמש תהיה הרחבה על השימוש במידע הנ"ל.
אחת שהודעות התיקון הללו מיוצרות, תחנות ה־WMS שולחות אותם לזוג תחנות Uplink קרקעיות (GUS), וההודעות מועברות ללוויינים במקטע החללי לשידור מחדש למקטע המשתמש.
אופן פעולה > המקטע החללי

המקטע החללי כולל מספר רב של לווייני תקשורת שמשדרים את הודעות התיקון המיוצרות על ידי תחנות ה־WMS שבסופו של דבר מיועדות לקליטה במקטע המשתמש. הלוויינים משדרים בנוסף את אותו סוג מידע הטווח כמו לווייני GPS רגילים, דבר שמגדיל את מספר הלוויינים הזמינים לתיקון מיקום. המקטע החללי כולל שלוש תחנות מסחריות: Inmarsat-4 F3, Telesat's Anik F1R, ו־intelsat's Galaxy 15.
לווייני ה־WAAS המקוריים הנקראים POR, AOR-W, נשכרו בחלל כחלק מלווייני Inmarsat 3. הם חדלו לשדר ב־31 ביולי 2007. לקראת סיום השכירות של Inmarsat, שוגרו שני לוויינים חדשים בסוף שנות ה־2005. Galaxy 15 של חברת PanAmSat, ו־Anik F1R של Telesat. כמו עם הלוויינים הקודמים, אלו שירותים שכורים תחת חוזה של ה־FAA עם חברת לוקהיד מרטין לשירותים שכורים של לווייני WAAS גיאוסטציונריים, שחתומה על חוזה לספק על שלושה לוויינים עד סוף שנת 2016. בחודשי מרץ עד נובמבר 2010 שלחו ה־FAA שידורי אות WAAS ניסיוניים לעבר משיב שכור על לוויין ה־Inmarsat-4 F3. בנובמבר 2010 אושר הסיגנל כמבצעי ונכנס לשימוש לצורכי ניווט.
לוויין חדש בשם EUTELSAT 117 WEST B שוגר ביוני 2016 וקיים עליו משדר WAAS.
אופן פעולה > מקטע המשתמש

מקטע המשתמש הוא מקלט ה־GPS וה-WAAS שמשתמש במידע המשודר מלווייני ה־GPS על מנת לקבוע את המיקום והזמן, ובתיקוני ה־WAAS המשודרים מהמקטע החללי. שני סוגי הודעות השגיאה (קצרות וארוכות) הנקלטות משומשות בצורות שונות.
מקלט ה־GPS יכול באופן מידי ליישם את מידע התיקון מהסוג המהיר, שכולל את מידע מדויק יותר על מיקום הלוויין ומידע על שגיאות השעון. בצורה מידית זו המקלט יכול לקבוע את המיקום הנוכחי שלו בשימוש חישובי GPS. ברגע שתיקון מיקום מקורב מושג, המקלט מתחיל להשתמש בתיקונים האטיים לשיפור הדיוק. בתוך מידע התיקונים האטיים כלולה ההשהיה היונוספירית. בעוד אות ה־GPS מגיע מהלוויין למקלט, הוא עובר בתווך יונוספירי. המקלט מחשב את המיקום בו האות חודר את היונוספירה ואם הוא קולט ערך השהיה יונוספירית עבור מיקום זה, הוא מתקן את השגיאה שהיונוספירה יצרה.
בעוד המידע אטי יכול להיות מעודכן כל כמה דקות אם נחוץ, שגיאות Ephemeris (מיקום לוויינים) ויונוספירה לא משתנות בתדירות גבוהה, ולכן הן יכולות להיות מעודכנות כל שתי דקות ונחשבות תקינות -עד שש דקות.
הערות שוליים

↑  https://www.faa.gov/news/press_releases/news_story.cfm?contentKey=4006
תחנה של WAAS בבארו שבאלסקה
צרעות טפיליות

צרעת טפילית ממשפחת הצרעתניים מטילה את ביציה לתוך פונדקאי דרך קליפת העץ. אורכה של הנקבה הוא כ-5 ס"מ עם צינור הטלה באורך של כ-10 ס"מ.
הצרעות הטפיליות מהוות קבוצה גדולה ממשפחת-העל של הדבוראים ותת סדרת האפוקריטה (הכוללת צרעות, דבורים ונמלים), כאשר כולן למעט צרעות העץ משתייכות לתת סדרה זו. רוב המינים נוהגים להטיל את ביציהם על גבי, או בתוך גופם של פרוקי רגליים, ומתרבים בתוכם בתהליך המסתיים לרוב במותם של הפונדקאים. רוב הצרעות מטפילות פרפראים אך חלקן מטפילות חיפושיות, זבובאים, פשפשאים, ועכבישים.
צרעות טפיליות עשויות להטפיל פונדקאים בוגרים, ביצים, זחלים או גלמים. הצרעות מתחלקות ל-3 סוגים: צרעות אנדו-פרזיטיות, המתפתחות בתוך הפונדקאי המאפשרות לו להתפתח להתנשל וליזון בזמן התפתחותן; צרעות אקטו-פרזיטיות המטילות את ביציהן על גבי הפונדקאי וצרעות אידיוביונטיות המשתקות את הפונדקאי באופן מיידי כדוגמת הצרעכבישיתיים חלק מהצרעות האנדופרזיטיות מכילות נגיפים ממשפחת ה־Polydnaviriformidae המדכאים את מערכת החיסון של הפונדקאי.
תופעת הטפיליות התפתחה בדבוראים באופן חד פעמי במהלך האבולוציה בפרם והובילה להתפתחותו של ענף טקסונומי בודד ה־Euhymenoptera. תכונה שאבדה במשך הזמן אצל נמלים דבורים וצרעות ממשפחת ה-Vespidae.
הצרעות הטפיליות כוללות מספר קבוצות גדולות הכוללות את הכלצידים (כ-500,000 מינים), הצרעתניים (כ-100,000 מינים) והברקוניים (כ-50,000 מינים). במהלך האבולוציה פיתחו חלק מהפונדקאים שיטות שונות להתגוננות בפני צרעות טפיליות הכוללות הסתתרות, התפתלות ושימוש בצבעי הסוואה.
צרעות טפיליות רבות נחשבות מועילות לאדם מאחר שהן משמשות כאמצעי בקרה על אוכלוסיות מזיקים. חלקן אף משמשות בהדברה ביולוגית.
תופעת הטפיליות בצרעות השפיעה על חשיבתו של צ'ארלס דרווין.
טפילות

הצרעות הטפיליות כוללות מגוון רחב של מינים החל ממינים זעירים שאורכם מילימטרים ספורים וכלה בצרעות בגודל של כ-6.5 ס"מ (נץ הטרנטולה). לרוב הנקבות צינור הטלה חד הממוקם בקצה הבטן, לעיתים ללא בלוטות ארס שברוב המינים אינו משמש כעוקץ. הצרעות הטפיליות מתחלקות לצרעות אנדופרזיטיות המתפתחות בתוך הפונדקאי וצרעות אקטופרזיטיות המתפתחות בצידו החיצוני. כמו כן ניתן לסווג את הצרעות לשני סוגים עיקריים לפי צורת התנהגותן: צרעות אידיוביונטיות המשתקות את הפונדקאי ומונעות בכך את המשך התפתחותו וצרעות קוינוביונטיות המאפשרות את המשך התפתחותו של הפונדקאי בזמן שהן ניזונות מתוכו.
רוב הצרעות האקטופרזיטיות הן אידיביונטיות משום שתנועתו של הפונדקאי עלולה לפגוע או בהם או לחשוף אותם לטורפים פוטנציאליים, לעומת הצרעות האנדופרזיטיות שהן ברובן קוינוביונטיות המאפשרות לפונדקאים לגדול ולהתפתח בתוכם, דבר המאפשר להם להתחמק מטורפים.